૧૮૯૩ની ૧૧મી સપ્ટેમ્બર. અમેરિકાના શિકાગો શહેરમાં વિશ્વ ધર્મ પરિષદનો આરંભ થયો હતો. હિન્દુ ધર્મનું પ્રતિનિધિત્વ કરનાર ભગવા વસ્ત્રધારી સ્વામી વિવેકાનંદે સવારના સત્રમાં પ્રવચન આપવાનો ઇનકાર કર્યો હતો. બપોર પછીના સત્રમાં તેમનું સંબોધન થયું અને એ એક જ સંક્ષિપ્ત પ્રવચને ભારતના આ સંન્યાસીએ દિગ્વિજય પ્રાપ્ત કર્યો. વિશ્વ ધર્મ પરિષદના આયોજકો સહિત સમગ્ર અમેરિકા સ્વામી વિવેકાનંદ સમક્ષ નત મસ્તક થયું. અમેરિકાનાં તમામ અખબારોએ વિવેકાનંદના પ્રવચનને સર્વશ્રેષ્ઠ ગણાવ્યું. વિશ્વ ધર્મ પરિષદ શરૃ થવાના થોડા દિવસ પહેલાં સુધી તો આ પરિષદમાં તેમના પ્રવેશ અને ઉપસ્થિતિ વિશે અનિશ્ચિતતા પ્રવર્તતી હતી. પરિચય-પત્ર વગેરે કશું જ નહીં, પરંતુ ઈશ્વરીય કાર્ય માટે નીકળેલા સ્વામીજી પર ગુરુદેવ શ્રી રામકૃષ્ણ પરમહંસ અને આરાધ્ય દેવી મહાકાલીની અસીમ કૃપા હતી. શિકાગોમાં તેમના સંપર્કમાં આવેલ મિસિસ જ્યોર્જ ડબ્લ્યુ. હેલ. માત્ર એક દિવસ પૂર્વે આ સંપર્ક થયો અને મિસિસ હેલની મદદથી તેમને પરિષદમાં પ્રતિનિધિત્વ મળી ગયું. સ્વામીજી પાસે કોઈ પરિચય પત્ર ન હતો, પરંતુ વિવેકાનંદજીની વિદ્વતા જોઈને મિસિસ હેલ બોલી ઊઠ્યા હતાં – સ્વામીજી, આપ જેવા સૂર્ય સમાન તેજસ્વી વ્યક્તિને પરિચય પત્રની આવશ્યક્તા ન હોય!